钦定古今图书集成/理学汇编/学行典/第076卷 > 徐干中论 > 《贵验》
## 钦定古今图书集成/理学汇编/学行典/第076卷 > 徐干中论 > 《贵验》

事莫贵乎有验，言莫弃乎无征，言之未有益也，不言
未有损也。水之寒也，火之热也，金石之坚刚也，此数
物未尝有言，而人莫不知其然者，信著乎其体也。使
吾所行之信，若彼数物，而谁其疑哉？今不信吾所行，
而怨人之不信也，犹教人执鬼缚魅，而怨人之不得
也，惑亦甚矣。孔子曰：“欲人之信己也，则微言而笃行”
之，笃行之则用日久；用日久则事著明。事著明则有
目者莫不见也，有耳者莫不闻也。其可诬哉！